© Det Norske Samlaget 2019

www.samlaget.no

Omslag: Øystein Vidnes

Omslagsillustrasjon: Anon. 1899

Epub-produksjon: Napp A/S

ISBN 978-82-521-9848-5

Om denne boka

I Einar Øklands nye diktbok får du mellom anna servert lyriske hermer, gåter, ordtøke, kvad, stev og prosaiske notisar. Desse tekstane kan brukast til seriøs ut- eller innvortes sjølvmedisinering eller som sjølvforsvar.

Einar Økland

ROSEMALTE SELFIES – OG OMVENDT

Dikt

Oslo 2019

I
Selfies / selfies

SELFIE

Nærbilde av meg?

Då må eg ta det sjølv.

Og frå innsida.

Utan kamera

eller spegel.

Eit naturbilde.

Det er likevel ikkje sikkert

det liknar.

ROSEMALING

Isroser på brilleglasa – eg såg ingenting

då eg vakna og tok brillene på –

men dei kvarv då eg pusta på dei.

Vakre må dei likevel ha vore – vakre.

For dei gav meg hug til å male slik sjølv.

Heilt utan mønster.

Og heilt utan fargar.

Og heilt utan kjende figurar.

Då bør du nok sove med brillene på,

før du byrjar, kremta kona mi

straks ho fekk høyre om dette.

Det var likevel for seint, eg var alt i gang.

LUFTBILDE

Svalene er

vakrast i lufta.

Svarte konturar.

Spisse og raske.

Sporlause svingar.

Hastige retningar

Beine og omkasta.

Lufta er

vakrast med svaler.

KLIKK

Blå kuler – små

som tomatar – oppå

eit bord med tre bein

og ein skuff under bordplata der

det korkje burde liggje ein bibel

eller ei kokebok.

Og så skuggen av det fjerde

bordbeinet skrått bortover bordplata

akkurat her!

Men på fotografiet

som fotografen tok der –

der var kulene borte

og alle bordbeina

på plass.

Blå kuler

små som tomatar

hugsa ingen.

Sånn skal det vere.